Document ID: /fineweb-2-swissfilter-quality_10-filterrobots/filtered/01798.jsonl.gz/1125

Myni Väärs vom 2019, y möcht daas doo erwähne,
die sy alli politisch korräkt, mit andere Wort: zum Gähne.
Wäg dr Negro-Rhygass muess daas syy, y wird dä Stiil drum pflääge.
Y versprich euch, y wird garantiert nie me Rhyygass sääge.
Hilfe! Y gseh e Buschi, rieft äine im grosse Root.
Das chönnt jo e Spion syy. S herrscht Eeländ, grossi Noot.
E Kommission wird bildet, die schrybt ins Dringlichkäitspapyyr:
Do innen sind Windlen verboten, Säich machen hier nur wir.
Y bi wie d Baasler Bolizei ökologisch voll derbyy.
Y ha dehäi e Hüüsli mit Tesla-Technologie.
Wenn y absitz, chunnt e SMS: Dänk draa, miir loose mit.
Noch em Spüüele schrybt Amerika: Thank you for your Shit!
Y lueg am Färnseh usnahmswyys d Serie vo dr Bachelorette
und rief: Groosi, chum cho luege, was die für en Usschnitt het.
S Groosi luegt, isch lenger still, säit denn mit truurigem Gsicht:
Das Mäitli isch voller Silikon und trotzdäm nid ganz dicht!
Mit Pick-e-Bike bin y voll cool elektrisch do aane choo.
Dä Göppel han y total easy zmitts uf dr Strooss lo stoo.
D Frau Ackermaa säit: Die fahr y nid. Näi, das loss y syy.
Die Fahrzüüg passe nid zu miir. Die häi vil zvil Energie.
Dr Shakiri stöört die Fifa-Buess für dä Doppelaadler nid.
Mi bloggt dä Tuusiger vil mee, wo s für s falsch Parkiere git.
Y ha my halt vor däm Schuggermüüsli nid zum Dank vernäigt,
sondern ha däm Tussi für die Parkbuess dr äifach Voogel zäigt.
Lara Gut Berahmi, Schneider Schneiter, Martullo Blocher,
Leutenegger Oberholzer, Doppelnääme noch und nocher.
Y wott au so äine, well y glaub, dass sich das sehr guet miech.
Y nenn mi in Zuekunft ganz beschäide: Heiri gäile Siech.
Dr FCB isch e häiligi Chue. Y ha s trotzdäm nid kapiert,
worum me jetz in Indie in Noochwuchs inveschtiert.
Y säg zum Streller: Pipi loos, diir syt äifach nid ganz bache,
dr häid doch jetz scho zvil so Buebe, wo statt schutte Yoga mache.
D Schwyzer Handgranaate sy neutral, drum wärde sy exportiert.
Daas freut dä Terrorischt, wo dä Aaschlaag duurefiehrt.
Äis vo de Opfer dänkt no zletscht, bevor s dr Petrus gseht:
Es stirbt sich äifach schööner dur Schwyzer Qualiteet.
Dr Heiri rettet d Baasler Mäss, y wird e Mässehalle chaufe.
Dört bau y denn e Freilaufstall, loo myni Chie drin umelaufe.
Notüürlig alli mit Höörner, traditionell het jeedi zwäi.
Denn sy d Hoornochse vo dr Mässeläitig nüm esoo elläi.
E Bus vo dr BVB blocht mit Fahrgescht dur d Innerstadt.
Är het Pneu wien e Buschifuudi, rilleloos und komplett glatt.
Jä, dä Bus isch e richtige Baasler, käin vo eus us Reigoldswil.
Är isch äigentlig e glatte Siech, nur fehlt em halt s Profil.
Y wird sicher nie Vegaaner, ohni Chees will y nid lääbe.
Au e Röschti ohni Spiegeläi, daas find y voll drnääbe.
Gmües iss y alli Sorte, grad was my Garte hääre git.
Näi stop, hüt muesch s betoone: Schwarzwurzle iss y nid.
Die Hoornchue-Initative het mi dief im Häärz bewegt.
Y bezwyyfle, dass me in dr Stadt das Draama richtig tscheggt.
Die Abstimmig isch sexistisch, diskriminierend isch sy au.
Alli reede vo deene Chieh. An my Muuni dänkt käi Sau!
Roger-Arena set sy häisse, die neu St. Jakobhalle.
Worum nid grad Sankt Rogerpark, daas würd mr au no gfalle.
Säint Federer Hall wär exklusiv, öbbis für die nooble Gmieter.
Uf Baaseldütsch übersetzt häisst daas: Häilige Baaselbieter.
Dr Bebbi säit dütlig näi, er het Angscht vor dere Fusion.
Är gseht sich bereits in Lieschtel uf dr Notfallstation.
Dr Arm isch ab dr Dokter säit: Bitte gönge si wiider häi,
daas macht me do bi eus esoo, well mir zerscht luege wäi.